นายกรัฐมนตรี สั่งการหามาตรการเยียวยากลุ่มศิลปิน ฟรีแลนซ์ สถานบันเทิงโดยเร็วที่สุด พร้อมขอร่วมมือภาคเอกชน Work From Home ต่อเนื่อง
นายอนุชา บูรพชัยศรี โฆษกประจำสำนักนายกรัฐมนตรี กล่าวถึงมาตรการปิดแคมป์คนงาน ที่ทำให้มีแรงงานส่วนหนึ่งกลับต่างจังหวัดและคนในพื้นที่กลัวการกระจายเชื้อ ว่า การปิดแคมป์คนงานนั้น มีคนงานจำนวนน้อยที่เดินทางกลับต่างจังหวัด เนื่องจากยังไม่ทราบถึงมาตรการที่รัฐบาลจะช่วยเหลือ ขณะที่กระทรวงแรงงานได้มีมาตรการเยียวยาและฝ่ายความมั่นคงจะเข้าไปดูแลชีวิตความเป็นอยู่ รวมถึงอาหารการกินและจะจ่ายเงินค่าแรงเป็นเงินสดในทุกๆ 5 วัน ซึ่งขณะนี้ได้รับความร่วมมือจากภาคเอกชนเป็นอย่างดีในการดูแลแคมป์คนงาน ส่วนในพื้นที่ต่างจังหวัดได้มีการประสานให้กระทรวงมหาดไทยและกระทรวงสาธารณสุขดูแลในแต่ละพื้นที่ โดยผู้ที่เดินทางมาจากพื้นที่เสี่ยงจะต้องกักตัวและรายงานตัวกับผู้นำชุมชน หรือ อสม.สำหรับตัวเลขผู้ติดเชื้อที่สูงขึ้น สะท้อนว่าไม่สามารถยับยั้งการแพร่ระบาดได้ใช่หรือไม่ นายอนุชา กล่าวว่า มาตรการต่างๆ ที่รัฐบาลประกาศออกมาถือเป็นส่วนหนึ่งในการควบคุมไม่ให้มีการแพร่ระบาด ซึ่งเชื่อว่าประชาชนจะเข้าใจและสามารถควบคุมการแพร่ระบาดได้อย่างมีประสิทธิภาพส่วนที่ไม่อนุญาตให้นั่งทานในร้านอาหาร เพราะก่อนหน้านี้ ศบค. ได้ผ่อนคลายให้มีการนั่งทานอาหารในร้านได้และเมื่อมีการสอบสวนโรค พบว่าผู้ติดเชื้อมาจากการไปนั่งทานในร้าน เนื่องจากมีการถอดหน้ากากอนามัย จึงทำให้เกิดการติดเชื้อและนำเชื้อกลับไปแพร่ให้กับคนที่บ้าน ขณะเดียวกัน นายกรัฐมนตรีได้หารือกับทีมเศรษฐกิจ เพื่อให้มีมาตรการเยียวยาผู้ที่ได้รับผลกระทบในส่วนของศิลปิน ฟรีแลนซ์ สถานบันเทิง ให้เร็วที่สุดนายกรัฐมนตรีมีความเป็นห่วงและอยากขอความร่วมมือกับภาคเอกชนให้พนักงาน WFH ต่อเนื่อง ซึ่งในส่วนของหน่วยงานราชการได้กำชับให้พิจารณาอย่างเข้มงวดในการ WFH เช่นกัน จนกว่าสถานการณ์การแพร่ระบาดจะดีขึ้น